作者:盧綸
標題:雜曲歌辭：皇帝感詞
內容:提劍雲雷動，垂衣日月明。禁花呈瑞色，國老見星精。發棹魚先躍，窺巢鳥不驚。山呼一萬歲，直入九重城。天衣五鳳彩，禦馬六龍文。雨露清馳道，風雷翊上軍。高旍花外轉，行漏樂前聞。時見金鞭舉，空中指瑞雲。妙算干戈止，神謀宇宙清。兩階文物盛，七德武功成。校獵長楊苑，屯軍細柳營。歸來獻明主，歌舞隘春城。天樂下天中，雲輧儼在空。鉛黃豔河漢，語笑合笙鏞。已見長隨鳳，仍聞不避熊。君王親試舞，閶闔靜無風。